TITTEL Mister det uformelle

INGRESS Zedge er en av bedriftene som har samarbeidet med forskergruppen fra Sintef Digital.

De drøyt 20 ansatte ved medie- og teknologiselskapet sitt kontor i Trondheim har siden mars i fjor praktisert omfattende hjemmekontor. I lange perioder da smitten herjet som verst, var det knapt medarbeidere fysisk på plass.

På flyttefot
- Det har i all hovedsak gått helt fint. Mye av grunnen er nok at vi hadde godt etablerte rutiner hva angår ekstern jobbing før pandemien slo inn, forklarer daglig leder Vemund Lindås mellom pappkasser og ruller med bobleplast. 
Det børsnoterte selskapet er på flyttefot fra Miljøbygget i Teknobyen, til lokaler i det nye MAX-bygget i Tempevegen. Virksomheten har også avdelinger i Litauen og USA.
På tross av et turbulent år har Zedge levert vekst og meget positive tall den siste tiden.
 - Det er mange faktorer som spiller inn her, men produktiviteten vår totalt sett har ikke falt på tross av de ansatte i stor grad har jobbet hjemmefra. Tvert imot, understreker han.

Utfordringer
Faktisk økte staben i Trondheim med fem personer i 2020. En av hovedutfordringene har vært å sikre de nye hodene en så smidig inngang i arbeidsmiljøet som mulig. Det er i tråd med undersøkelsene fra Sintef, som peker på at hjemmekontor og nye ansatte er en problematisk kombinasjon.
- Et eksempel er et prosjekt vi hadde der to av medarbeiderne i teamet var helt ferske i Zedge. Det var midt i en periode der nesten samtlige jobbet hjemmefra. For at teamet skulle fungere var det helt nødvendig at de møttes jevnlig fysisk, sier Lindås.
Du har kanskje hørt om fenomenet Hackaton? Kort fortalt er det en uformell måte å jobbe frem nye ideer der team samarbeider for å finne løsninger på forskjellige problemstillinger. Settingen er gjerne løs i snippen med øl og god mat.
- Hackatons er godt innarbeidet hos oss. Den sosiale biten lar seg ikke overføre til et digitalt format. Selve gjennomføringen digitalt går bra, med gode produktmessige resultater. Men man mister den kreative og uformelle atmosfæren.
- Den er verdifull?
- Helt klart, legger han til.

Ikke fokus på kontroll
Lindås understreker at selskapet har lært mye av i løpet av pandemien. Hybridløsninger fungerer, samtidig er tilbakemeldingene fra mange ansatte at de savner å møte kolleger på kontoret.
- Vi ønsker å ha "office-first" når det blir mulig. Fleksibiliteten til å ta hjemmekontor ved behov har vi hatt tidligere, og det vil vi fortsette med. Avdelingen vår i Vilnius har derimot etablert "remote-first" som praksis, og kommer til å videreføre dette som et gode også etter pandemien.
- Som leder - savner du å ha kontroll?
Lindås smiler bredt.
- Nei. Detaljstyring og micromanagement fungerer svært dårlig i en kunnskapsbedrift som Zedge. Etter min mening er det en dårlig filosofi uansett bransje. Jeg bekymrer meg mer for at de ansatte kanskje arbeider for mye.
- Hybridløsninger gjør skillet mellom jobb og fritid mer utydelig?
- Det har ikke vært et problem for oss, men når arbeidslivet generelt går i den retningen, så er det noe ledere absolutt må ha i bakhodet, avslutter han.

BILDETEKST
Lindaas0001-0002: Erfaringer. Medie- og teknologiselskapet Zedge har praktisert omfattende hjemmekontor for sine 20 ansatte det siste året. Det har hatt både fordeler og bakdeler, mener daglig leder Vemund Lindås. Bedriften er nå på flyttefot fra Miljøbygget i Teknobyen, til lokaler i det nye MAX-bygget i Tempevegen.